Solidariteit Jeug: Departement betaal nie mediese interns - Solidariteit WêreldSolidariteit Wêreld
Tuis › Mediaverklarings › Solidariteit Jeug: Departement betaal nie mediese interns
Solidariteit Jeug: Departement betaal nie mediese interns
Vrydag | 01 Februarie | 2019
Solidariteit Jeug het vandag die Gautengse Departement van Gesondheid gemaan om mediese interns wat onlangs geplaas is, wie nie gister betaling ontvang het nie, dadelik te betaal. Solidariteit Jeug het voorts bekend gemaak dat hy op Maandag 4 Februarie ʼn klag by die Departement van Arbeid gaan indien rakende dié nie-betaling.
Dit volg nadat dit aan die lig gekom het dat dié interndokters, -aptekers, en ander ondersteuningsdienspersoneel wat pas geplaas is, nie hul salaris wat hul toekom aan die einde van Januarie ontvang het nie.
Volgens Paul Maritz, koördineerder van Solidariteit Jeug, het die mediese interns op 29 Januarie ʼn e-pos ontvang wat aanvoer dat hulle nie ʼn salaris vir Januarie gaan ontvang nie, omrede hulle poste eers op 24 Januarie op die stelsel gelaai is, en dus te laat was vir die betalingstelsel.
Maritz sê voorts dat meeste van die studente al sedert 2 Januarie af werk, wat meer as genoeg tyd vir die provinsiale owerheid gelaat het om die studente se poste op die sisteem te laai. “Dié interns het finansiële verantwoordelikhede wat hulle moet nakom, dus is dit nie regverdig dat dié studente moet bontstaan as gevolg van die Departement se ondoeltreffende administrasiestelsel nie,” sê Maritz.
Solidariteit Jeug moedig diegene wat hierdeur geraak word aan om ʼn e-pos na paul.maritz@solidariteit.co.za te stuur.